J. Kovarčík, poslanec: (2003-06-26):
Dlhodobá transformácia štátu a pripravovaný vstup Slovenska do Európskej únie si zákonite žiada aj primerané informácie pre široké vrstvy obyvateľstva. Právo na informácie zakotvené aj v Ústave Slovenskej republiky presne podľa vzoru ostatných demokratických štátov sveta. Zvlášť teraz v čase blížiaceho sa vstupu Slovenska do Európskej únie je nevyhnutné podporovať rôzne informačné periodiká a nie ich smerovať do postupnej likvidácie. Zavedenie 19-percentnej dane z pridanej hodnoty nielen na tlačoviny, ale všetky komodity roztočí neúmernú špirálu prudkého nárastu cien. Následne dôjde k rapídnemu poklesu kúpychtivosti občanov, čo môže zatriasť ekonomikou Slovenska. A toto všetko sa stane v čase nášho vstupu do Európskej únie. V takom chaose vstupovať medzi ekonomicky vyspelé štáty bude až príliš odvážne, nepremyslené a šokujúce. Je na čase, aby sme sa spamätali a niektoré postupy vlády skorigovali. Vo svojom vystúpení budem hovoriť iba smerom k dosahu zavedenia zvyšovania dane z pridanej hodnoty na vydavateľov periodickej tlače. Všetci dobre vieme, že v tomto smere máme na Slovensku niekoľko monopolistov, ktorí za uplynulé roky doslova spacifikovali našich menších a slabších. Aj napriek tejto skutočnosti jedno je isté, že na Slovensku teraz vychádza približne 650 000 výtlačkov periodickej tlače, čo je iba tretina z roku 1989. Uvedená skutočnosť hovorí o menšej možnosti informovania občanov. Zavedenie 19-percentnej dane najmarkantnejšie postihne regionálnu tlač. Najviac regionálnej tlače zanikne smerom na východ republiky, tam je ekonomická situácia najhoršia, hoci viacerí vládni protagonisti pochádzajú práve z tohto kúta Slovenska. Keď v roku 1997 Mečiarova vláda iba uvažovala nad zvýšením DPH zo 6 na 23 %, vydavatelia periodickej tlače verejne protestovali. Pritom návrh sa mal týkať len novín, ktoré mali viac ako 10 % reklamnej plochy a pornografických obrázkov. Vlnu protestov vtedy podporil aj Slovenský syndikát novinárov, ktorý o situácii informoval bruselskú centrálu Medzinárodnej federácie novinárov. Po voľbách v roku 1998 nastúpila vláda Mikuláša Dzurindu, ktorá ústami samotného predsedu deklarovala, že žiadne zvyšovanie DPH sa konať nebude. Sľub Mikuláša Dzurindu trval iba niekoľko týždňov a následne v roku 1999 vláda zvýšila DPH na 14 %. Nikto vtedy neprotestoval a netvrdil, že je to útok na slobodu slova a demokraciu tak, ako to bolo počas protestov v roku 1997. Situácia sa opakuje aj teraz, a pritom zvýšenie DPH ide na dramatických 19 %, čo v každom prípade zlikviduje mnohé periodiká, slovenskú knižnú literatúru a regionálnu tlač. Menší vydavatelia skrachujú a celý printový trh chytia do rúk monopolisti, ktorí už aj tak majú väčšinu trhu v rukách. Veľa novinárov stratí prácu, a ak budú chcieť predsa len písať, potom musia ohnúť chrbát, pokloniť sa i ponížiť sa a písať v duchu diktátu vlastníkov médií, ktorí sú až príliš často prepojení na niektoré politické centrály. Kto dnes protestuje? Tí z roku 1997 mlčia. Ozvala sa Slovenská asociácia novinárov, ktorá je druhou najpočetnejšou stavovskou novinárskou organizáciou v Slovenskej republike. Ich protest išiel v týchto dňoch aj do Bruselu. Obrátili sa na Medzinárodnú federáciu novinárov, aby im pomohli s apeláciou na vládu Slovenskej republiky a zamedzili tak ďalšiemu obmedzovaniu občanov v dostupnosti ku kvalitným informáciám. Chcem z tohto miesta vyzvať poslancov Národnej rady, aby vládny návrh na zvýšenie DPH nepodporili a spoločne sa usilovali o poslanecký návrh na zníženie súčasnej DPH pre tlač na nulovú hodnotu tak, ako je to v mnohých menších štátoch Európskej únie. Napríklad nulové zdanenie novín majú v Belgicku, Dánsku, Portugalsku, Veľkej Británii. Priame dotácie na tlač sú v Rakúsku, Belgicku, Francúzsku alebo v Taliansku. Zvýšenie dane na 19 % ohrozí systém fungovania tlače. Výrazne sa obmedzí rozvíjanie a šírenie slobodných informácií a názorov. Neúmerne zdražie tlač, ktorá sa pre väčšinu obyvateľov stane nedostupnou, a takýto stav nie je smerom dopredu, ale dozadu. Ďakujem za pozornosť. (Potlesk.) P. Rusko, podpredseda NR SR: Ďakujem pekne, pán poslanec. S faktickou – pani poslankyňa Dubovská. Medzitým odišla, stráca poradie, druhýkrát poradie, opäť stráca poradie, stráca právo vystúpiť s faktickou. Pán poslanec Blanár, nech sa páči.